La Policia Local de Paterna obri diligències a un veí per la mort del seu gos trobat en una sèquia amb un bloc de rajoles lligat al coll
20/07/2016

# La Policia Local de Paterna obri diligències a un veí per la mort del seu gos trobat en una sèquia amb un bloc de rajoles lligat al coll

[![Imagen del perro asesinado](/images/noticias/2016/07/perro-asesinado.jpg)](/images/noticias/2016/07/perro-asesinado.jpg)

20.07.2016

La Unitat d'Emergències i Medi Ambient de la Policia Local de Paterna ha obert diligències a un veí de la localitat de Burjassot per un presumpte delicte de maltractament d'animals amb resultat de mort al trobar al seu gos ofegat en la Sèquia Real de Montcada i amb un bloc de rajoles lligat del coll.

Els fets, que ja es troben en Fiscalia de Medi Ambient, es remunten al passat diumenge 10 de juliol, quan els agents van ser alertats de l'existència del cadàver d'un animal en aquest canal del terme municipal paterner, que havia sigut llançat lligat amb un fil de ferro al coll i un bloc de rajoles en l'altre extrem.

“La localització del propietari de l'animal ha resultat laboriosa en haver canviat l'amo de domicili i de número de telèfon sense modificar les dades en el Registre Informàtic Valencià d'Identificació Animal (RIVIA)”, ha explicat el Cap de la Policia Local de Paterna, Rafael Mestre que no ha dubtat a qualificar aquest acte de “deplorable i inhumà”.

Així mateix, ha indicat que aquest fet, que constitueix un il•lícit penal recollit en l'article 337 del Codi Penal, ha estat ja degudament traslladat a la Secció de Medi Ambient de la Fiscalia amb la finalitat d'esclarir el succés, instruir la causa i determinar les oportunes responsabilitats.